
Izdoti saskaņā ar 
Augstskolu likuma 6.1 panta 
otro daļu un 15.1 panta 6.punktu
I. Vispārīgie noteikumi
1. Akadēmiskā godīguma noteikumu (turpmāk – Noteikumi) mērķis ir akadēmiskā godīguma un pētniecības (akadēmiskās) integritātes ievērošana Rīgas Stradiņa universitātē (turpmāk – Universitāte). 
2. Noteikumi nosaka akadēmiskā godīguma pamatprincipus, to ievērošanu un galvenās procedūras akadēmiskā godīguma pārkāpumu izskatīšanā Universitātē, kā arī uzskaita biežāk sastopamos akadēmiskā godīguma principu pārkāpumus akadēmiskajā vidē, tādā veidā stiprinot akadēmisko kultūru, vienotas pieejas īstenošanu un veicinot kvalitātes pilnveides procesu Universitātē. 
3. Noteikumi attiecas uz Universitātes akadēmisko personālu un visām personām, kuras veic pētniecību un izglītojošo darbu Universitātē, uz vispārējo personālu, studējošajiem, citu augstskolu studējošajiem, kuri apgūst kopīgās studiju programmas daļu Universitātē, kā arī uz klausītājiem (studijās ārpus studiju programmām un mikroapliecinājumu programmās), profesionālās tālākizglītības programmās, profesionālās pilnveides izglītības programmās un neformālās izglītības programmās izglītojamajiem, personām, kuras kārto kvalifikācijas atbilstības pārbaudījumu vai citus pārbaudījumus, un reflektantiem (turpmāk kopā – citi izglītojamie). 
4. Akadēmiskā godīguma ieviešanas un īstenošanas principu ievērošana ir saistoša visam studiju procesā un pētniecībā iesaistītajam personālam un ir noteikta Noteikumu 1. pielikumā. Tie ir attiecināmi uz akadēmisko, pētniecisko un administratīvo darbību. Akadēmiskās ētikas pamatprincipi noteikti Ētikas kodeksā.

II. Dokumentā izmantotie termini
5. Akadēmiskā ētika – principu un vērtību kopums, kas nosaka, kā godīgi, atbildīgi un cieņpilni rīkoties izglītībā, pētniecībā un akadēmiskajā vidē kopumā.
6. Akadēmiskais godīgums – pamatvērtību kopums, kas iekļauj godīgumu, uzticēšanos un taisnīgumu un ir par pamatu lēmumu pieņemšanai un darbību veikšanai izglītībā, pētniecībā un akadēmiskajā vidē. Akadēmiskais godīgums uzliek pienākumu nekrāpties, neplaģiēt un neviltot datus.
7. Akadēmiskie darbi – studējošo un citu izglītojamo izstrādāti darbi un izpildīti uzdevumi studiju vai izglītības procesā, piemēram, noslēguma darbi (kvalifikācijas darbi, pētnieciskie projekti, diplomdarbi, bakalaura darbi, maģistra darbi), kursa darbi, prakses pārskati, esejas, referāti, prezentācijas, protokoli, pētījumi, projekti, promocijas darbi u.c.
8. Pētnieciskie darbi – šo noteikumu izpratnē jebkuri fundamentālo, lietišķo vai cita vieta pētījumu darbi, kurus veic Universitātes personāls vai citas Universitātes darbībā piesaistītas personas, izņemot akadēmiskos darbus.
9. Pētniecības integritāte – atbildīgai pētniecības praksei būtisku ētikas principu un profesionālo standartu pastāvīga un aktīva ievērošana.
10. Plaģiāts – ideju, kas aizgūtas no citiem avotiem, prezentēšana bez attiecīgās atsaukšanās uz šiem avotiem, citas personas izteikto vai uzrakstīto domu tālāka paušana savā vārdā, nenorādot precīzu un korekti noformētu atsauci uz attiecīgo autoru un avotu, vai arī savu iepriekš publiskotu domu atkārtota paušana, nenorādot sākotnējo avotu (pašplaģiāts).
11. Speciālā akadēmiskās ētikas komisija – atsevišķa iespējamā akadēmiskā godīguma pārkāpuma izvērtēšanai izveidota komisija ar šajos Noteikumos noteikto kompetenci. 
12. [bookmark: _Hlk227230340][bookmark: _Hlk227230423]Rakstu darbu labošanas un plaģiātisma novēršanas rīks– rakstu darbu labošanas un satura oriģinalitātes pārbaudes rīks, kas integrēts e- studiju sistēmā (piemēram, Turnitin) vai kas nav integrēts e-studiju sistēmā (piemēram, Latvijas augstskolu Vienotajā datorizētajā plaģiāta kontroles sistēmā (VDPKS)), un tiek lietots Universitātes studiju programmās.
III. Pētniecības integritātes principi un to ievērošana
13. Labas pētniecības prakses pamatā ir pētniecības integritātes pamatprincipi. Tie ir kā vadlīnijas, kas regulē pētnieku darbu, kā arī tiek izmantoti ar pētniecību saistīto praktisko, ētisko un intelektuālo problēmu risināšanā. Šie principi ir:
14. uzticamība, nodrošinot pētniecības kvalitāti, kas atspoguļota projektā, metodoloģijā, analīzē un resursu izmantošanā;
14.1. godīgums pētījumu izstrādē, uzsākšanā, recenzēšanā, ziņošanā un komunicēšanā pārredzamā, taisnīgā, pilnīgā un objektīvā veidā;
14.2. cieņa pret kolēģiem, pētniecības dalībniekiem, sabiedrību, ekosistēmām, kultūras mantojumu un vidi;
14.3. atbildība par pētniecību no idejas līdz publicēšanai, par tās pārvaldību un organizāciju, apmācību, uzraudzību un darbaudzināšanu un par tās plašāku ietekmi.
15.  Universitātes personāls ievēro “Eiropas Rīcības kodeksu par pētniecības integritāti”, rīkojas atbilstoši tajā noteiktajiem principiem un labajai pētniecības praksei un nepieļauj pētniecības integritātes pārkāpumus.

IV. Akadēmiskā godīguma ievērošana un veicināšana
16. Akadēmiskā godīguma ievērošana, kā arī akadēmisko darbu satura oriģinalitātes pārbaudīšana visā studiju procesā ir būtiska augstas akadēmiskās kultūras veicināšanai un vienlīdzīgu nosacījumu nodrošināšanai studiju, izglītības un pētniecības rezultātu apguves novērtēšanā un atzīšanā.
17. Objektīvs studiju, izglītības un pētniecības rezultātu novērtējums ir būtisks, jo tas tiek ņemts vērā citu lēmumu pieņemšanā, piemēram, par stipendiju piešķiršanu, studiju maksas atlaides piešķiršanu, studējošā dalību apmaiņas programmās, uzņemšanu nākamā līmeņa studiju programmās, ārpus formālās izglītības, profesionālās pieredzes un iepriekš iegūtās izglītības atzīšanā u.c.
18. Universitātes akadēmiskajam un administratīvajam personālam ir pienākums veicināt studējošo un citu izglītojamo izpratni par akadēmiskā godīguma ievērošanu, stiprināt akadēmisko godīgumu un sadarboties pārkāpumu izplatības mazināšanā.
19. Prevencijas aktivitātes ir iedalāmas trijās kategorijās:
19.1. Obligātais studējošos izglītojošais saturs:
19.1.1. Universitāte nodrošina Akadēmiskā godīguma noteikumu pieejamību Universitātes tīmekļvietnē un studējošais apliecina iepazīšanos ar Noteikumiem e-studijās;
19.1.2. Studiju programmas īstenotājiem sadarbībā ar Universitātes Bibliotēku jānodrošina pietiekama informācijas resursu pieejamība, kas nepieciešama Universitātes studiju programmās iekļauto pētniecības un akadēmiskās rakstīšanas zināšanu, prasmju un attieksmju pilnvērtīgai apguvei;
19.1.3. Studiju programmas direktors katru gadu apkopo informāciju par konstatētajiem akadēmiskā godīguma pārkāpumiem un šo informāciju ņem vērā, pārskatot studiju programmas saturu un īstenošanu.
19.2. Izvēles izglītojošais saturs:
19.2.1. Universitātes Bibliotēka pēc iespējas nodrošina plašu informācijas resursu pieejamību, kas studējošajiem, docētājiem un pētniekiem dod iespēju apgūt pētniecības un akadēmiskās rakstīšanas zināšanas, prasmes un attieksmes gan visaptveroši, gan padziļināti, ņemot vērā nozares specifiku.
19.3. Institucionalizācija, izglītojošas aktivitātes un kampaņas:
19.3.1. Universitātes Personāla departaments sadarbībā ar Pedagoģiskās izaugsmes centru organizē personāla mācības;
19.3.2. Universitātes darbinieki ievēro un veicina akadēmisko godīgumu, balstoties akadēmiskā godīguma ieviešanas un īstenošanas principos (1. pielikumā) un savas kompetences un atbildības ietvaros pēc nepieciešamības iesaistoties un īstenojot izglītojošas aktivitātes.

V. Akadēmiskā godīguma pārkāpumu veidi
20. Par akadēmiskā godīguma pārkāpumu tiek uzskatīts plaģiāts akadēmiskajos un pētnieciskajos darbos un cita negodīga rīcība studiju, izglītības un pētniecības procesā.
21. Akadēmiskā godīguma pārkāpumu piemēri šajā dokumentā skaidroti ar nolūku veicināt plašāku izpratni par akadēmiskā godīguma pārkāpumu būtību un nozīmīgumu.
21.1. Plaģiātisma veidi:
21.1.1. hibrīda veidošana – pareizi citētu darbu kombinēšana ar kopētām sadaļām, uz kurām nav norādītas atsauces;
21.1.2. klonēšana – cita darba pārkopēšana vārds vārdā, iesniedzot to kā savu;
21.1.3. kompilācijas veidošana – korekta citātu iekļaušana un atsauču lietošana, veidojot citu autoru domu kompilāciju, praktiski neiekļaujot oriģinālu saturu;
21.1.4. kopēšana – cita darba vai tā daļu pārkopēšana, saglabājot būtisku daudzumu teksta no viena oriģinālā avota, neiekļaujot savu oriģinālo atzinumu kopumu;
21.1.5. mozaīkas veidošana – vairāku avotu pārkopēšana, veidojot to par vienotu veselumu, nenorādot korektas atsauces;
21.1.6. nekorekta atsaukšanās – atsauču nelietošana, atsaukšanās uz neeksistējošiem avotiem, nepatiesas informācijas iekļaušana atsaucēs;
21.1.7. pašplaģiātisms – savu iepriekšējo darbu daļēja vai pilnīga izmantošana, nenorādot atsauci uz oriģinālo darbu;
21.1.8. aizstāšana – atsevišķu vārdu, jēdzienu vai teikuma daļu aizstāšana (pārfrāzēšana) ar citiem vārdiem/jēdzieniem, saglabājot oriģinālā teksta būtību, nenorādot atsauci;
21.1.9. pārrakstīšana – korekta atsauču iekļaušana, pārāk cieši saglabājot teksta oriģinālo izteiksmi un struktūru, nepārstāstot to saviem vārdiem;
21.1.10. remiksēšana – teikumu un tekstu “savienošana”, izmantojot vairākus avotus, nenorādot korektas atsauces;
21.1.11. Plaģiāta veidu skaidrojošus un ilustrējošus piemērus skatīt Universitātes Akadēmiskā godīguma noteikumu 2. pielikumā.
21.2. Akadēmiski negodīgas un negodprātīgas rīcības piemēri studiju un izglītības procesā:
21.2.1. neatļautu palīglīdzekļu vai citu personu palīdzības izmantošana starppārbaudījumos, gala pārbaudījumos, valsts pārbaudījumos un citos pārbaudījumos;
21.2.2. norakstīšana,  noskatīšanās vai pārņemšana no citiem studējošajiem (izglītojamajiem) pārbaudes darbos;
21.2.3. nevienlīdzīgi zema patstāvīgā darba veikšana grupu darba pārbaudījumu formā, nenorādot personīgā ieguldījuma apjomu;
21.2.4. savu akadēmisko darbu vai tā daļu pārsūtīšana citiem, piekrītot to izmantošanai, nenorādot satura izcelsmi;
21.2.5. pārbaudes jautājumu, uzdevumu vai atbilžu neatļauta iegūšana, publicēšana, izplatīšana;
21.2.6. rēgu rakstnieku (ghost-writer) (radu, draugu, paziņu, profesionāļu, uzņēmumu u.c.) pakalpojumu (pirkts, dāvināts, zagts utt.) izmantošana studiju materiālu izstrādei un to uzdošana par savu;
21.2.7. mākslīgā intelekta rīku neatbilstoša izmantošana;
21.2.8. akadēmiskā personāla vai studējošo akadēmiskā darba traucēšana vai kavēšana;
21.2.9. līdzdalība citas personas akadēmiskā godīguma pārkāpuma izdarīšanā studiju vai izglītības procesā, informācijas noklusēšana vai slēpšana.
21.3. Akadēmiskā godīguma pārkāpumu piemēri studējošo akadēmiskajos darbos un akadēmiskā personāla pētnieciskajos darbos:
21.3.1. nekorekta pētījuma datu  un informācijas analīze vai rezultātu atspoguļošana;
21.3.2. nekorekta pētījuma datu un informācijas ģenerēšana, atspoguļošana un rezultātu viltošana;
21.3.3. ar attiecīgo ētikas komiteju saskaņotā pētījuma dizaina neievērošana, attiecīgās jomas pētījumu un profesionālās ētikas principu neievērošana;
21.3.4. rēgu rakstnieku (ghost-writer) (radu, draugu, paziņu, profesionāļu, uzņēmumu u.c.) pakalpojumu (pirkts, dāvināts, zagts utt.) izmantošana akadēmisku vai pētniecisku darbu izstrādei un to uzdošana par savu;
21.3.5. līdzautoru intelektuālā ieguldījuma rakstura un apjoma noklusēšana, noliegšana vai sagrozīšana;
21.3.6. jebkādu materiālu vērtību, mantiska vai citāda labuma piedāvāšana par kādas darbības izdarīšanu vai neizdarīšanu studējošā, izglītojamā vai citas personas akadēmiskajās interesēs attiecībā uz akadēmisko vai pētniecisko darbu;
21.3.7. līdzdalība citas personas akadēmiskā godīguma pārkāpuma izdarīšanā, informācijas noklusēšana vai slēpšana attiecībā uz akadēmisko vai pētniecisko darbu.
21.4. Akadēmiskā godīguma pārkāpumu piemēri akadēmiskā un administratīvā personāla rīcībā:
21.4.1. nepamatota Universitātes docētāju, pētnieku un studējošo, citu izglītojamo sodīšana vai ignorēšana gadījumos, kad tiek saņemta informācija par akadēmiskā godīguma pārkāpumiem;
21.4.2. informācijas aprites traucēšana par akadēmiskā godīguma pārkāpumiem;
21.4.3. ziņu slēpšana vai falsificēšana par akadēmiskā godīguma pārkāpumiem;
21.4.4. konfidencialitātes neievērošana ekspertīžu un citu akadēmisko darbu vērtējumu apkopošanā, pārbaudījumu satura priekšlaicīga publiskošana;
21.4.5. studējošo vai kolēģu akadēmisko darbu, studiju kursu materiālu izmantošana bez autora atļaujas vai korektas atsauces;
21.4.6. rīcība, kas pieļauj akadēmiskā godīguma pārkāpumu veikšanu;
21.4.7. intelektuālā īpašuma tiesību neatzīšana vai nekorekta piešķiršana;
21.4.8. sava amata vai personīgo apstākļu izmantošana, lai iespaidotu kolēģus un docētājus ar mērķi iegūt labvēlīgu attieksmi un nevienlīdzīgus nosacījumus akadēmiskajā procesā.

VI. Pārkāpumu izskatīšana un lēmumu pieņemšana
22. Akadēmiskā godīguma pārkāpumu noteikšanas veidi:
22.1. iespējama akadēmiskā godīguma pārkāpuma pazīmes var konstatēt studiju kursa docētājs, studiju vai noslēguma darba vadītājs, aizstāvēšanas komisijas loceklis, recenzents, administratīvā personāla pārstāvis, citi studējošie un izglītojamie, kā arī citas personas, kurām ir informācija par iespējamu pārkāpumu;
22.2. akadēmisko darbu, t.sk. noslēguma darbu un promocijas darbu, satura oriģinalitātes un autortiesību pārbaudi iespējams veikt ar docētāju un Universitātes lietošanā esošajām automatizētajām sistēmām,  piemēram, Turnitin rīku vai VDPK sistēmā;
22.3. visu noslēguma darbu un promocijas darbu satura oriģinalitātes pārbaude veicama Vienotā datorizētajā plaģiāta kontroles sistēmā.
23. Pārkāpumu ietekmējošie apstākļi turpmākās rīcības  vai citu veicamo darbību noteikšanai:
23.1. nosakot/iesakot piemērotāko turpmāko rīcību vai citas veicamās darbības akadēmiskā godīguma pārkāpuma gadījumā ņem vērā:  
23.1.1. pārkāpuma izdarīšanas apstākļus;
23.1.2. pārkāpuma veicēja nolūku un attieksmi;
23.1.3. atbildību mīkstinošus un atbildību pastiprinošus apstākļus;
23.1.4. vai iepriekš ticis veikts akadēmiskā godīguma pārkāpums.
23.2. Iespējamās rīcības veidi pārkāpuma konstatēšanas gadījumā ir noteikti arī attiecīgajos Universitātes tiesību normatīvajos aktos, un tie var būt:
23.2.1. vērtējuma samazināšana;
23.2.2. nesekmīga vērtējuma izlikšana pārbaudījumā vai par akadēmisku darbu;
23.2.3. vērtējuma pārskatīšana starppārbaudījumā, gala pārbaudījumā vai par akadēmisku darbu (ja pārkāpums konstatēts pēc vērtējuma piešķiršanas);
23.2.4. pārbaudījuma kārtošanas reizes zaudēšana;
23.2.5. atkārtotajai pārbaudījuma kārtošanas reizei, ja tāda ir paredzēta, docētājs var izvirzīt speciālus noteikumus, piemēram, akadēmiskā darba izstrādi par citu tēmu, mainīt pārbaudījuma formu u.c.;
23.2.6. akadēmiskās izziņas anulēšana (ja pārkāpums konstatēts pēc akadēmiskās izziņas izdošanas);
23.2.7. klausītāja apliecības vai mikroapliecinājuma programmas apguves apliecības anulēšana (ja pārkāpums konstatēts pēc apliecības izdošanas);
23.2.8. absolventam – diploma anulēšana (ja pārkāpums konstatēts pēc diploma izsniegšanas);
23.2.9. profesionālās kvalifikācijas apliecības, apliecības par profesionālās kvalifikācijas daļas apguvi, apliecības par profesionālās pilnveides izglītības apguvi, izziņas par profesionālās izglītības programmas daļas apguvi vai cita izglītību vai tās daļu apliecinoša dokumenta anulēšana (ja pārkāpums konstatēts pēc attiecīgās apliecības vai dokumenta izdošanas);
23.2.10. līguma izpildes pārkāpuma konstatēšana;
23.2.11. cita rīcība atbilstoši apstākļiem, Universitātes iekšējiem vai ārējiem normatīvajiem aktiem, kā arī līguma nosacījumiem.
24. Iespējamie disciplinārsoda veidi pārkāpuma konstatēšanas gadījumā:
24.1. studējošam var piemērot Studiju iekšējās kārtības noteikumos noteikto disciplinārsodu – piezīmi vai rājienu. Eksmatrikulāciju  sakarā ar akadēmiskā godīguma pārkāpumu studējošajam piemēro kā patstāvīgu eksmatrikulācijas pamatu; 
24.2. darbiniekam saskaņā ar darba kārtības noteikumiem, Darba likumu un citiem normatīvajiem aktiem var piemērot disciplinārsodu – piezīmi vai rājienu, kā arī darba devēja uzteikumu.
25. Lēmumu pieņemšanas kārtība:
25.1. Akadēmiskā godīguma pārkāpumu gadījumi Universitātē tiek izskatīti saskaņā ar šiem noteikumiem, attiecīgo studiju reglamentu un procesa aprakstu, kas regulē studējošo noslēguma darbu, rezidentu zinātniski pētniecisko darbu un promocijas darbu oriģinalitātes pārbaudes un akadēmiskā godīguma uzraudzības kārtību, kā arī citiem iekšējiem un ārējiem normatīvajiem aktiem. 
25.2. Ja saņemta informācija par iespējamu būtisku studējošā vai cita izglītojamā, akadēmiskā personāla vai vispārējā personāla pārstāvja akadēmiskā godīguma pārkāpumu, it īpaši, ja piešķirtais grāds vai profesionālā kvalifikācija vai piešķirtais grāds un profesionālā kvalifikācija vai cits zināšanu, prasmju vai kompetenču vērtējums varētu būt iegūti, pārkāpjot noteikumos paredzēto akadēmisko godīgumu, kā arī negodprātīgas rīcības, tostarp plaģiātisma, rezultātā, vai citos sarežģītos gadījumos, rektors vai prorektors izveido speciālo akadēmiskās ētikas komisiju (skatīt 3. pielikumu).
25.3. Ņemot vērā speciālās akadēmiskās ētikas komisijas atzinumu, viedokli un rekomendācijas, lēmumu par administratīvās lietas ierosināšanu, par diploma, apliecības vai cita izglītības dokumenta anulēšanu, vai arī disciplinārsoda piemērošanu akadēmiskajam vai vispārējam personālam, vai citu atbilstošu rīcību akadēmiskā godīguma pārkāpuma gadījumā pieņem rektors. Rektora lēmumu persona var pārsūdzēt tiesā Augstskolu likumā un Administratīvā procesa likumā noteiktajā kārtībā. Lēmumu par disciplinārlietas ierosināšanu pret studējošo vai par studējošā eksmatrikulāciju sakarā ar akadēmiskā godīguma pārkāpumu pieņem dekāns.
VII. Noslēguma noteikums
26. Ar šo noteikumu spēkā stāšanos spēku zaudē Universitātes Akadēmiskā godīguma politika (apstiprināta Universitātes Senāta sēdē 2023. gada 21. februārī, protokols Nr. 2-S-1/3/2023).

Senāta priekšsēdētājs	J. Gardovskis


I. Drulle, 67062694
Inese.Drulle@rsu.lv 

D. Zvidriņa, 67409093
Dagnija.Zvidrina@rsu.lv  

1. pielikums Akadēmiskā godīguma noteikumiem
Akadēmiskā godīguma un ētikas ieviešanas un īstenošanas principi
Akadēmiskā godīguma un ētikas ieviešanas un īstenošanas principu ievērošana ir saistoša visam studiju procesā un pētniecībā iesaistītajam personālam. Tie ir attiecināmi uz akadēmisko, pētniecisko un administratīvo darbību.
	Prevencija

	Studiju programmās studējošie apgūst zināšanas par akadēmiskā godīguma un ētikas jautājumiem, kā arī prasmes tās pielietot gan akadēmiskajā, gan profesionālajā darbībā.
Studiju kursos integrētā veidā iekļaujams saturs un jautājumi, kas aicina studējošos vērtēt un reflektēt par godīgumu, ētiku, sociālām normām un morālām dilemmām nozares kontekstā.
Studējošie pastāvīgi ir informēti par akadēmiskā godīguma un ētikas ievērošanu.
Pirms studiju pārbaudījumiem studējošie ir informēti par pārbaudījumu norisi, atļautiem un neatļautiem palīglīdzekļiem, kā arī sekām pārkāpumu gadījumā.
Studējošie, iesniedzot katru akadēmisko darbu, apliecina tā oriģinalitāti un autortiesības.

	(līdz)Atbildība

	Ikviena pienākums akadēmiskajā vidē ir ievērot akadēmiskā godīguma un ētikas principus. Ikviena pienākums ir nepieļaut pārkāpumu veikšanu un ziņot par iespējamiem pārkāpumiem.
Akadēmisko darbu satura oriģinalitātes pārbaude ir pastāvīgi īstenota aktivitāte pārbaudījumos.

	Taisnīgums

	Personai, kura tiek turēta aizdomās par iespējamu akadēmiskā godīguma pārkāpumu, ir tiesības skaidrot notikuma apstākļus, tostarp, lūgt izskatīt strīdus gadījumu neatkarīgā un no interešu konflikta brīvā vidē.
Studējošais vai pētnieks, kurš pieļāvis akadēmiskā godīguma pārkāpumu, var iegūt priekšrocības; negodīga rīcība nedrīkst būt par pamatu augstāku rezultātu sasniegšanā un privilēģiju iegūšanā (budžeta vieta, stipendija, studiju maksas atlaide, izcilības apliecinājumi u.c.).

	Samērīgums

	Sods par pārkāpumu tiek piemērots samērīgi, ņemot vērā pārkāpuma nozīmīgumu, atbildību mīkstinošus un pastiprinošus apstākļus.
Atkārtotu pārkāpumu gadījumā iespējams piemērot stingrākus sodus. Informācija par pārkāpumiem tiek uzkrāta, lai saistošu lēmumu pieņemšanai šī informācija ir pieejama.

	Konsekvence

	Akadēmiskā godīguma ievērošana ir būtiska visā studiju un pētniecības procesā, tāpēc studējošo akadēmiskie darbi un pētnieku pētnieciskie darbi un rīcība tiek atbilstoši novērtēta, pārkāpumu gadījumā ir piemērojami sodi.
Līdzīgu pārkāpumu gadījumā piemērojami līdzvērtīgi sodi.

	(sa)Glabāšana



	Studējošo akadēmiskie darbi tiek saglabāti, lai to saturs būtu pieejams salīdzināšanai satura oriģinalitātes pārbaudēs, un tādā veidā izvairītos no akadēmisko darbu negodprātīgas
izmantošanas.



2. pielikums Akadēmiskā godīguma noteikumiem

Plaģiātisma veidu piemēri
Hibrīda veidošana – pareizi citētu darbu kombinēšana ar kopētām sadaļām, uz kurām nav norādītas atsauces.
Piemērs:

	Oriģināls
Ko obligātā veselības apdrošināšana nozīmēs Latvijas iedzīvotājiem? Uldis Rutkaste, 19.07.2016, Ir.lv
	Plaģiāts
Obligātās veselības apdrošināšanas modeļa izvērtējums. Jānis Bērziņš

	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.
“Par murgaino Latvijas Bankas veselības apdrošināšanas modeli un ilūzijām medicīnā”, Pēteris Apinis, 12.09.2016, Delfi.lv
Latvijas Bankas piedāvātais modelis ar obligātu veselības apdrošinās maksājumu faktiski paredz lineāru iedzīvotāju ienākuma nodokļa pieaugumu, ievērojami mazinot jau tā niecīgo progresivitāti Latvijas IIN sistēmā, un ir klaji pretrunā ar Pasaules bankas ieteikumiem.
	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā tiek piedāvāts veselības aprūpei piesaistīt papildu līdzekļus, vienlaikus sistēmā radot konkurences elementus. Kā norāda Latvijas Ārstu biedrības prezidents Pēteris Apinis, tad šāds Latvijas Bankas piedāvātais modelis ar obligātu veselības apdrošināšanas maksājumu “faktiski paredz lineāru iedzīvotāju ienākuma nodokļa pieaugumu, ievērojami mazinot jau tā niecīgo progresivitāti Latvijas IIN sistēmā, un ir klaji pretrunā ar Pasaules bankas ieteikumiem” (Apinis, 2016). Tomēr Latvijas Banka uzstāj, ka valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.



Klonēšana – citas darba pārkopēšana vārds vārdā, iesniedzot to kā savu.
Piemērs:

	Oriģināls
Ko obligātā veselības apdrošināšana nozīmēs Latvijas iedzīvotājiem? Uldis Rutkaste, 19.07.2016, ir.lv
	Plaģiāts
Obligātās veselības apdrošināšanas modeļa izvērtējums. Jānis Bērziņš



	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.
	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.



Kompilācijas veidošana – korekta citātu iekļaušana un atsauču lietošana, veidojot citu autoru domu kompilāciju, praktiski neiekļaujot oriģinālu saturu.
Piemērs:

	Oriģināls
Ko obligātā veselības apdrošināšana nozīmēs Latvijas iedzīvotājiem? Uldis Rutkaste, 19.07.2016, Ir.lv
	Plaģiāts
Obligātās veselības apdrošināšanas modeļa izvērtējums. Jānis Bērziņš

	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.
“Par murgaino Latvijas Bankas veselības apdrošināšanas modeli un ilūzijām medicīnā”, Pēteris Apinis, 12.09.2016, Delfi.lv
Latvijas Bankas piedāvātais modelis ar obligātu veselības apdrošinās maksājumu faktiski paredz lineāru iedzīvotāju ienākuma nodokļa pieaugumu, ievērojami mazinot jau tā niecīgo progresivitāti Latvijas IIN sistēmā, un ir klaji pretrunā ar Pasaules bankas ieteikumiem.
	“Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.”1 Savukārt Pēteris Apinis norāda, ka “Latvijas Bankas piedāvātais modelis ar obligātu veselības apdrošinās maksājumu faktiski paredz lineāru iedzīvotāju ienākuma nodokļa pieaugumu, ievērojami mazinot jau tā niecīgo progresivitāti Latvijas IIN sistēmā, un ir klaji pretrunā ar Pasaules bankas ieteikumiem.”2
1 Rutkaste, Uldis. “Ko obligātā veselības apdrošināšana nozīmēs Latvijas iedzīvotājiem?” 19.07.2016, Ir.lv
2 Apinis, Pēteris. “Par murgaino Latvijas Bankas veselības apdrošināšanas modeli un ilūzijām medicīnā.” 12.09.2016, Delfi.lv





Kopēšana – cita darba vai tā daļu pārkopēšana, saglabājot būtisku daudzumu teksta no viena oriģinālā avota, neiekļaujot savu oriģinālo atzinumu kopumu.
Piemērs:

	Oriģināls
Ko obligātā veselības apdrošināšana nozīmēs Latvijas iedzīvotājiem? Uldis Rutkaste, 19.07.2016, ir.lv
	Plaģiāts
Obligātās veselības apdrošināšanas modeļa izvērtējums. Jānis Bērziņš

	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.
	2016. gada 14. jūlijā Latvijas Banka publicēja obligātās veselības apdrošināšanas ieviešanas modeli. Modelis piedāvā veselības aprūpei piesaistīt papildu līdzekļus, tajā pašā laikā sistēmā radot konkurences elementus, ļaujot valsts apdrošinātājam konkurēt ar privātajiem apdrošinātājiem. Paredzams, ka ilgtermiņā tas veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.



Mozaīkas veidošana – vairāku avotu pārkopēšana, veidojot to par vienotu veselumu, nenorādot korektas atsauces.
Piemērs:

	Oriģināls
Ko obligātā veselības apdrošināšana nozīmēs Latvijas iedzīvotājiem? Uldis Rutkaste, 19.07.2016, Ir.lv
	Plaģiāts
Obligātās veselības apdrošināšanas modeļa izvērtējums. Jānis Bērziņš

	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.
“Par murgaino Latvijas Bankas veselības apdrošināšanas   modeli   un   ilūzijām
	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā tiek piedāvāts veselības aprūpei piesaistīt papildu līdzekļus, vienlaikus sistēmā radot konkurences elementus. Tādējādi Latvijas Bankas piedāvātais modelis ar obligātu veselības apdrošināšanas maksājumu faktiski paredz lineāru iedzīvotāju ienākuma nodokļa pieaugumu, ievērojami mazinot jau tā niecīgo progresivitāti Latvijas IIN sistēmā, un ir klaji pretrunā ar Pasaules bankas ieteikumiem. Tomēr Latvijas Banka
uzstāj, ka valsts apdrošinātājam konkurējot ar



	medicīnā”, Pēteris Apinis, 12.09.2016, Delfi.lv
Latvijas Bankas piedāvātais modelis ar obligātu veselības apdrošinās maksājumu faktiski paredz lineāru iedzīvotāju ienākuma nodokļa pieaugumu, ievērojami mazinot jau tā niecīgo progresivitāti Latvijas IIN sistēmā, un ir klaji pretrunā ar Pasaules bankas ieteikumiem.
	privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti (Rutkaste 2016, Apinis 2016).



Pašplaģiātisms – savu iepriekšējo darbu daļēja vai pilnīga izmantošana, nenorādot atsauci uz oriģinālo darbu.
Piemērs:

	Oriģināls
Slimnīcu menedžmenta analīze. Jānis Bērziņš, tēzes Liepājas Universitātes konferencei
	Plaģiāts
Slimnīcu vadības procesu izvērtējums. Jānis Bērziņš, tēzes Daugavpils Universitātes konferencei

	Ievads. Latvijā veselības aprūpē kopumā un atsevišķi slimnīcas pēdējās desmitgadēs pārdzīvo būtiskas pārmaiņas. Attīstoties tehnoloģijām un mainoties demogrāfiskai situācijai, prasības attiecībā uz ārstēšanas kvalitāti, intensitāti un izmaksu efektivitāti slimnīcās pieaug. Tas rada nepieciešamību būtiski mainīt slimnīcās slimnīcu līdzšinējo vadīšanas sistēmu, pārņemot citās nozarēs veiksmīgi pielietotas uz procesu un klientu orientētu vadības un darba organizācijas sistēmas.
Darba mērķis ir izpētīt menedžmenta procesus Latvijas slimnīcās, novērtējot atšķirības klīniskā procesa norisē Latvijas lielajās reģionālajās slimnīcās un nosakot būtiskākās atšķirības ārstu profesionālās darbības vadīšanā tajās slimnīcās, kuru ārstnieciskās darbības rezultāti savstarpēji atšķiras visvairāk.
	Ievads. Latvijā veselības aprūpē kopumā un atsevišķi slimnīcas pēdējās desmitgadēs pārdzīvo būtiskas pārmaiņas. Attīstoties tehnoloģijām un mainoties demogrāfiskai situācijai, prasības attiecībā uz ārstēšanas kvalitāti, intensitāti un izmaksu efektivitāti slimnīcās pieaug. Tas rada nepieciešamību būtiski mainīt slimnīcās slimnīcu līdzšinējo vadīšanas sistēmu, pārņemot citās nozarēs veiksmīgi pielietotas uz procesu un klientu orientētu vadības un darba organizācijas sistēmas.
Darba mērķis ir izpētīt vadības stilu un lēmumus Latvijas slimnīcās, novērtējot atšķirības klīniskā procesa norisē Latvijas lielajās reģionālajās slimnīcās un nosakot būtiskākās atšķirības ārstu profesionālās darbības vadīšanā tajās slimnīcās, kuru ārstnieciskās darbības rezultāti savstarpēji atšķiras visvairāk.



Aizstašana – atsevišķu vārdu, jēdzienu vai teikuma daļu aizstāšana (pārfrāzēšana) ar citiem vārdiem/jēdzieniem, saglabājot oriģinālā teksta būtību, nenorādot atsauci.

Piemērs:

	Oriģināls
Ko obligātā veselības apdrošināšana nozīmēs Latvijas iedzīvotājiem? Uldis Rutkaste, 19.07.2016, ir.lv
	Plaģiāts
Obligātās veselības apdrošināšanas modeļa izvērtējums. Jānis Bērziņš

	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.
	Latvijas Banka nesen izklāstīja obligātās veselības apdrošināšanas ieviešanas koncepciju. Tajā tiek piedāvāts veselības sistēmai piesaistīt papildu finansējumu, vienlaikus tajā radot sacensību starp vairākiem spēlētājiem. Valsts apdrošinātājam, sacenšoties ar privātajiem apdrošinātājiem, tas ilgtermiņā veicinātu pieejamā finansējuma efektīvāku un rentablāku izmantošanu, kā arī panāktu veselības aprūpes pakalpojumu pieejamību un kvalitāti.



Pārrakstīšana – korekta atsauču iekļaušana, pārāk cieši saglabājot teksta oriģinālo izteiksmi un struktūru, nepārstāstot to saviem vārdiem.
Piemērs:

	Oriģināls
	Plaģiāts

	Introduction
Polycystic ovary syndrome is a proinflammatory1 and atherogenic2 disorder with an estimated prevalence of 4% to 13% among women of reproductive age.3,4 This syndrome is the main cause of hyperandrogenism and oligo-anovulation and is normally associated with clinical and metabolic comorbidities.5-7 Women with PCOS may anticipate to the fourth decade of life the onset of the traditional risk factors for cardiovascular disease (CVD)8, such as systemic arterial hypertension (SAH), obesity, dyslipidemia, metabolic syndrome, and…
	Ievads
Kā norāda Devalli savā 2009. gada pētījumā par policistozi (PCOS), tad policistisko olnīcu sindromu izraisa iekaisuma un aterogēniski traucējumi, kas sievietes reproduktīvajā vecumā skar no 4% līdz 13% gadījumu. Šis sindroms ir primārais hiperandrogēnisma un oligo-anovulatoras neauglības cēlonis un parasti to asociē ar klīniskām un metaboliskām divām hroniskām slimībām. Sievietēm ar PCOS, sasniedzot ceturto dzīves desmitgadi, palielinās ierastais kardiovaskulāro saslimšanu (CVD) risks, piemēram, sistēmiska arteriālā hipertensija	(SAH),	aptaukošanās, dislipidēmijas, metaboliskais sindroms un... (Dewailly 2009)



Remiksēšana – teikumu un tekstu “savienošana”, izmantojot vairākus avotus, nenorādot korektas atsauces.piemērs:

	Oriģināls
Ko obligātā veselības apdrošināšana nozīmēs Latvijas iedzīvotājiem? Uldis Rutkaste, 19.07.2016, Ir.lv
	Plaģiāts
Obligātās veselības apdrošināšanas modeļa izvērtējums. Jānis Bērziņš

	Latvijas Banka 14. jūlijā publicēja obligātās veselības apdrošināšanas ieviešanas koncepciju. Tajā piedāvājam veselības aprūpei piesaistīt papildu līdzekļus, vienlaikus sistēmā radot konkurences elementus. Valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti.
“Par murgaino Latvijas Bankas veselības apdrošināšanas modeli un ilūzijām medicīnā”, Pēteris Apinis, 12.09.2016, Delfi.lv
Latvijas Bankas piedāvātais modelis ar obligātu veselības apdrošinās maksājumu faktiski paredz lineāru iedzīvotāju ienākuma nodokļa pieaugumu, ievērojami mazinot jau tā niecīgo progresivitāti Latvijas IIN sistēmā, un ir klaji pretrunā ar Pasaules bankas ieteikumiem.
	Latvijas veselības aprūpe jau ilgstoši sirgst ar hroniski nepietiekamu finansējumu. Šobrīd Latvijas Banka ir publicējusi obligātās veselības apdrošināšanas ieviešanas koncepciju, piedāvājot veselības aprūpei piesaistīt papildu līdzekļus, vienlaikus sistēmā radot konkurences elementus. Taču šis piedāvātais modelis ar obligātu veselības apdrošināšanas maksājumu drīzāk paredz lineāru iedzīvotāju ienākuma nodokļa pieaugumu, tādējādi ievērojami mazinot jau tā niecīgo progresivitāti Latvijas IIN sistēmā, un ir klaji pretrunā ar nesen publicētajiem Pasaules bankas ieteikumiem. Tomēr Latvijas Banka turpina uzstāt, ka valsts apdrošinātājam konkurējot ar privātajiem apdrošinātājiem, tas laika gaitā veicinātu pieejamo līdzekļu efektīvāku un lietderīgāku izmantošanu, kā arī uzlabotu veselības aprūpes pakalpojumu pieejamību un kvalitāti. Tomēr grūti iztēloties, kā tieši tas palīdzētu risināt sistēmiskās problēmas veselības aprūpē.



3. pielikums Akadēmiskā godīguma noteikumiem

Speciālās akadēmiskās ētikas komisijas izveidošanas un darbības kārtība

1. Vispārīgie noteikumi
1.1. Speciālā akadēmiskās ētikas komisija (turpmāk arī – komisija) ir koleģiāla institūcija, ko (ad hoc) izveido rektors vai prorektors atsevišķa sarežģīta vai būtiska iespējamā akadēmiskā godīguma pārkāpuma padziļinātai izvērtēšanai, sūdzības izskatīšanai, atzinuma sagatavošanai un citu rekomendējoša rakstura lēmumu pieņemšanai, ciktāl jautājums neietilpst Universitātes personāla vai citas koleģiālas institūcijas kompetencē saskaņā ar studiju reglamentu, datu aizsardzību regulējošajiem noteikumiem vai citiem Universitātes iekšējiem normatīvajiem aktiem. Komisijas sastāvā ir ne mazāk kā trīs komisijas locekļi.
2. Speciālās akadēmiskās ētikas komisijas izveide
2.1. Lūgt rektoram un prorektoram lemt par komisijas izveidi var jebkura persona vai koleģiāla institūcija, kuras rīcībā ir informācija par iespējamu būtisku akadēmiskā godīguma noteikumu pārkāpumu, it īpaši:
2.1.1. docētājs, akadēmiskā darba vadītājs vai darba novērtēšanas komisija, kuras pārraudzībā studējošais vai cits izglītojamais izdarījis iespējamo pārkāpumu;
2.1.2. attiecīgās studiju programmas direktors (studiju programmu grupas vadītājs);
2.1.3. attiecīgās akadēmiskās vai administratīvās struktūrvienības vadītājs;
2.1.4. attiecīgās fakultātes dekāns;
2.1.5. studējošais vai cita persona, kam izvirzītas aizdomas par akadēmiskā godīguma pārkāpumu;
2.1.6. Akadēmiskā šķīrējtiesa – ierosinātās lietas izskatīšanas ietvaros.
2.2. Prorektors ar rīkojumu lemj par nepieciešamību veidot komisiju un apstiprina tās sastāvu šādos gadījumos:
2.2.1. visos Akadēmiskā godīguma noteikumos noteiktajos gadījumos, izņemot gadījumus, kas ir rektora kompetencē;
2.2.2. ja kādai no iespējamo pārkāpumu vērtējošajām un lēmumu pieņemošajām personām, t.i., docētājam, akadēmiskās struktūrvienības vadītājam, dekānam vai prorektoram, ir interešu konflikta riski ar iespējamā pārkāpumā iesaistītu personu.
2.3. Rektors ar rīkojumu lemj par komisijas izveidošanu, ja pēc Universitātes diploma, akadēmiskās izziņas, klausītāja apliecības, apliecības par profesionālās tālākizglītības programmas vai profesionālās pilnveides programmas apguvi, sertifikāta, izziņas par studiju kursa, studiju moduļa, citas izglītības programmas daļas noklausīšanos vai par pārbaudījuma nokārtošanu vai cita izglītību apliecinoša dokumenta, uz kuru pamata persona ir ieguvusi vai var iegūt tiesības, izsniegšanas ir saņemta informācija par faktiem vai konstatēti fakti, kas liecina par iespējamu būtisku akadēmiskā godīguma pārkāpumu.
2.4. Rektors vai prorektors, nosakot komisijas sastāvu, atkarībā no apstākļiem un pēc nepieciešamības iekļauj komisijas sastāvā šādas personas:
2.4.1. docētājs, akadēmiskā darba vadītājs vai darba novērtēšanas komisijas loceklis;
2.4.2. prakses vadītājs;
2.4.3. attiecīgās zinātņu nozares vai izglītības tematiskās jomas pārstāvis;
2.4.4. Studējošo pašpārvaldes pārstāvis;
2.4.5. Universitātes administratīvā personāla pārstāvis.
3. Speciālās akadēmiskās ētikas komisijas tiesības un pienākumi
3.1. Komisijai ir šādas tiesības:
3.1.1. izskatīt visu pieejamo informāciju par iespējamo akadēmiskā godīguma pārkāpumu;
3.1.2. pieprasīt papildu informāciju Universitātes personālam, kā arī citām personām, institūcijām un organizācijām;
3.1.3. pieaicināt speciālistu/-s gadījuma padziļinātai izskatīšanai.
3.2. Komisijai ir šādi pienākumi:
3.2.1. sniegt atzinumu par pārkāpuma esamību un raksturu, viedokli par disciplinārlietas vai administratīvās lietas ierosināšanu, sagatavot priekšlikumu par piemērotāko disciplinārsoda veidu akadēmiskajam vai vispārējam personālam un citām veicamajām darbībām, pēc nepieciešamības izvērtējot un ņemot vērā:
3.2.1.1. Universitātes iekšējos normatīvos aktus;
3.2.1.2. pārkāpuma smagumu;
3.2.1.3. pārkāpuma izdarīšanas apstākļus un personas attieksmes un skaidrojumu;
3.2.1.4. docētāja, akadēmiskā darba vadītāja, darba novērtēšanas komisijas locekļa situācijas skaidrojumu;
3.2.1.5. citu akadēmiskā godīguma pārkāpumā iesaistīto personu, t.sk. cietušo personu, ja tādas konstatētas, skaidrojumu;
3.2.1.6. Universitātes lietošanā esošajās sistēmās pieejamo informāciju;
3.2.1.7. informāciju par personas iepriekš konstatētiem akadēmiskā godīguma pārkāpumiem;
3.2.1.8. citu būtisku informāciju.
3.2.2. savā darbībā ievērot konfidencialitāti un personas datu aizsardzības prasības atbilstoši Universitātē noteiktajam.
4. Speciālās akadēmiskās ētikas komisijas darba organizācija un lēmumu pieņemšana
4.1. Komisijas darbs tiek organizēts sēdēs. Sēdi vada komisijas priekšsēdētājs, komisijas priekšsēdētāja prombūtnes laikā sēdi vada komisijas priekšsēdētāja vietnieks. Komisijas sēdes protokolē.
4.2. Komisija ir lemttiesīga, ja tās sēdēs piedalās vairāk nekā puse no komisijas locekļiem.
4.3. Komisija lēmumus atzinuma un viedokļa veidā pieņem ar vienkāršu balsu vairākumu, atklāti balsojot. Ja balsis sadalās vienādi, izšķirošā ir komisijas priekšsēdētāja balss.
4.4. Komisijas lēmums (par atzinumu, viedokli) nav pārsūdzams. Pieņemto lēmumu komisija iesniedz attiecīgi prorektoram, rektoram, Akadēmiskajai šķīrējtiesai vai citai atbilstošai Universitātes institūcijai galīgā lēmuma pieņemšanai. 

